Razor laat boef sy moses teëkomRazor by sers. Vincent Upton (Foto: SAPD Oos-Kaap) Toewyding tot hul taak en die doeltreffende opleiding van die polisie se vierpotige kamerade, het tot die suksesvolle inhegtenisneming gelei van ŉ 30-jarige verdagte in Kariega in die Oos-Kaap. Kapt. Gerda Swart, woordvoerder van die polisie, sê die honde-eenheid in Uitenhage het Saterdagoggend omstreeks 05:30 dadelik reageer op ŉ klag van ŉ rooftog in Durbanstraat, Kariega. “Beamptes het vermoed dat die verdagtes steeds op die perseel kon wees. Hulle het die sleutel bekom en kon só maklik toegang kry tot die perseel.” Razor, ŉ nuut opgeleide lid van die honde-eenheid, het sy kennis ten toon gestel toe hy op die perseel vrygelaat is. “Sy sintuie het dadelik die verdagte uitgewys wat in ŉ deel van die dak weggekruip het. Die 30-jarige man is in hegtenis geneem en staan tereg op aanklag van poging tot huisbraak en diefstal, opsetlike saakbeskadiging en die besit van gesteelde eiendom.” Die man het koperpype en lugverkoelingspype in sy besit gehad. Die verdagte sal na verwagting Maandag in die Kariega-landdroshof verskyn.